मेरे जीवन दे सारें कोला मते साल दिल्ली च गुजरे न-कोई चरताली-पंजताली, च’ऊं किश्तें च। पैह्‌ली 1947 कोला तोड़ी, दूई 1956 कोला 1960 तोड़ी, त्री 1962-67 ते चौथी, 1968 दे बाद दी। पर एह्‌दे कोला पैह्‌लें बी मेरा दिल्ली दा इक चक्कर लग्गी चुके दा हा-त्र’ऊं दिनें आस्तै, चेता नेईं आवा दा 1943-44 ब’रा हा जां 1944-45। दिल्ली उ’नें दिनें भारत च बरतानवी सरकार दी राजधानी ही। में ते जम्मू दे प्रिंस ऑफ़ वेल्ज़ कालज दे किस विद्यार्थी इंडियन साइंस कांग्रेस दे सालाना अधिवेशन च शामल होन आए हे, रेलगड्डी च नारोवाल ते अम्बरसर दे रस्तै। अधिवेशन दा उद्घाटन गवर्नर-जनरल ते वासयराय लार्ड वेवल ने कीता हा ते भारत ते बरतानिया दे नामी साईंदानें परचे पढ़े हे-बरतानिया दे इक साईंसदान हिल्ल हे ते भारत दे मेघनादसाहा, शान्ति स्वरूप भटनागर, एस.एन.बोस बगौरा। अधिवेशन दी कारवाही ओल्डवायसरीगल हाउस च चली ही जित्थै अजकल दिल्ली विश्विद्यालय ऐ ते असेंगी हिन्दू कालेज दे होस्टल च ठहराया गेआ हा जित्थै भारत च बरतानवी सरकार ने कलकत्ता दा अपना हेडक्वार्टर चुक्कियै दिल्ली च स्थापत कीता हा। थोह्‌ड़ी दूर ओल्ड सैक्रेटैरियट दी इमारत ही जित्थै अजकल दिल्ली सरकार दे दफतर न। असें होस्टल दे पचोआड़ इक कच्चे रस्ते चा निकलियै ट्राम पकड़नी ते सब्जी मंडी, सदर, चांदनी चौक, जामा मस्जिद दी सैर करी औनी, परांठे आह्‌ली गली च परांठे खाने। उ’नें दिनें असें दिल्ली दियां ऐतिहासिक इमारतां ते जगहां दिक्खियां-लाल किला, पुराना किला, हमाऊं दा मकबरा, कुतुबमीनार, चांदनी चौक दा घंटा घर ते फव्वारा, सामनै नमां मैजिस्टिक सिनेमा, इंडिया गेट ते सैंट्रल सैक्रेटेरियट, लैजिलेटिव कौन्सिल हाउस, नमां-नमां बने दा बिरला मन्दिर जेह्‌दे उप्पर में हिन्दी च इक लेख लिखेआ ते अपने कालज दे हिन्दी साहित्य परिशद दी इक गोष्ठी च पढ़ेआ हा। अ’ऊं उ’नें दिनें इस परिशद् दा सेक्रैटरी बी हा। दिल्ली नमीं दिल्ली दर्शन दा एह् मेरा अनुभव बड़ा सुहामा ते मनमोहक हा।